Ոճ

Ոճ բառը հայերենում համապատասխանում է հունարեն ստայլոս բառին որ շատ լեզուների մեջ մտել է ստիլ ձևով։ Հունարեն և հայերեն լեզուներում այս բառերը նույն արժեքն ունեն։ Ոճ ասելով՝ հասկանում ենք խոսքի մի որոշակի ձև, որը տվյալ բնագավառին հատուկ արտահայտությունների որոշակի ամբողջություն է։
Շատ ընկերություններ հաջողությունների են հասնում հենց հաջողված ոճի և դիզայնի շնորհիվ, որոնք դառնում են ապրանքի անբաժանելի բաղադրիչները։ Օրինակ, I Phone հեռախոսները կամ Էփլ համակարգիչները, Bosse կամ CAV աուդիտեխնիկան, Ray-Ban ակնեցները և այլ ապրանքներ, մյուսներից էականորեն տարբերվող ոճի և դիզայնի շնորհիվ ոչ միայն շուկայական զգալի հաջողությունների են հասել, այլև հեշտորեն տարբերակվում են այլ ապրանքներից։ Ոճի ու դիզայնի կարևորությունը շատ ընկերություւների դրդում է, իբրև մտավոր սեփականություն դրանք գրանցել՝ մրցակիցների կրկնօրինակումներից խուսափելու համար, քանի որ մրցակցային պայքարում հաճախակի են ոչ միայն ապրանքանիշի, այլև հենց ոճի ու դիզայնի կրկնօրինակումները։ Նմանատիպ կրկնօրինակումները կանխելու ու ֆինանսական փոխհատուցումներ տալու հետ կապված շատ են նաև դատական քաշքշուկները։ Օրինակ, 2000 թվականին գերմանական BMW կոնցեռնը դատական հայց ներկայացրեց ճապոնական Mitsubishi ընկերության դեմ, քանի որ վերջինի արտադրած Mitsubishi Galant մակնիշի ավտոմեքենայի դիզայնն էականորեն նման էր 5-րդ դասի BMW մակնիշի ավտոմեքենային։ Դատական հայցի արդյունքում BMW կոնցեռնը ստացավ 100 միլիոն դոլարի փոխհատուցում և աշխարհի բոլոր շուկաներում արգելվեց Mitsubishi Galant-ի տվյալ մոդելի վաճառքը, իսկ ընկերությունը ստիպված եղավ նոր մոդել մշակել։ Նույն կերպ 2012-2013 թթ. Էփլ ընկերությունը ԱՄՆ-ում և Եվրամիության միասնական տնտեսական դատարանում հայց ներկայացրեց Սամսունգ ընկերության դեմ, որի թողարկած Սամսունգ Galaxy Ace և Galaxy III մակնիշի հեռախոսները արտաքնապես նման էին iPhone 3 և iPhone 4 մակնիշի հեռախոսներին։ Արդյունքում ԱՄՆ դաշնային դատարանը ԱՄՆ շուկայում արգելեց Galaxy Ace և Galaxy III մակնիշի հեռախոսների վաճառքը և Սամսունգ ընկերությանը պարտավորեցրեց Էփլին վճարել 250 միլիոն դոլար։ Ուշագրավ է, որ շատ ընկերություններ ոճն ու դիզայնը դարձրել են իրենց կորպորատիվ մշակույթի անբաժան մասը։

Պետք է նշել, որ դիզայնի գաղափարն ավելի ընդգրկուն է քան ոճի գաղափարըՄարքեթինգ հիմունքներ Զաքարյան Ա. Սահակյան. Շ. Երևան 2013 թ; Ոճը բնորոշում է միայն ապրանքի արտաքին տեսքը։ Գեղեցիկ ոճը կարող է գրավել շատերի ուշադրությունը, սակայն պարտադիր չէ, որ ապրանքի ֆունկցիոնալ հատկանիշները դրանից ավելանա։ Ավելին. հաճախ այն կարող է հանգեցնել ապրանքի շահագործման բնութագրիչների վատթարացման։ Օրինակ բազմոցը կարող է ունենալ գեղեցիկ ոճ, սակայն հարմարավետ չլինել։ Ի տարբերություն ոճի, դիզայնն արտաքին տեսքից ավելին է. այն բնորոշում է ապրանքի էությունը։ Լվ դիզայնը ոչ միայն բարելավում է ապրանքի արտաքին տեսքը, այլև բարձրացնում է ապրանքի արժեքավորությունը։ Մրցակցության սրմանը զուգընթաց դիզայնը նույնպես վերածվել է ապրանքների տարբերակման արդյունավետ միջոց։ Ավելին, դիզայնում կատարվող ներդրումների շահութաբերությունն այսօր ապացուցված է նաև գործնականորեն։

 Ծանոթագրություններ 

Կատեգորիա:Ոճաբանություն